Beurtkragfase verhoogArgieffoto. Eskom is Maandagmiddag genoodsaak om fase 3-beurtkrag in te stel weens die “hoë aantal eenhede wat onklaar geraak het” asook “noodopwekkingsreserwes wat uitgeput is”. Fase 3 sal vandag (Maandag) van 16:00 tot môre (Dinsdag) om 05:00 geld, waarna daar na fase 2 afgeskaal word. Fase 3 sal wel weer Dinsdag van 16:00 tot Woensdag om 05:00 ingestel word. “Sedert Sondagoggend is ŉ opwekkingseenheid elk by die Duvha-, Kriel- en Tutuka-kragstasie uit die stelsel gehaal vir herstelwerk. Daar was egter vertragings om ŉ eenheid elk by die Duvha- en Majuba-kragstasie weer aanlyn te bring,” lui die kragvoorsiener se verklaring. “ŉ Opwekkingseenheid elk by die Grootvlei-, Hendrina-, Majuba-, Matla- en Medupi-kragstasie is wel weer in diens gestel.” Altesaam 4 177 MW word tans afgestaan aan beplande instandhouding, terwyl nog 16 922 MW nie beskikbaar is nie weens eenhede wat onklaar geraak het. Die kragvoorsiener sal na verwagting Dinsdagmiddag ŉ perskonferensie hou om verdere inligting oor die kragnetwerk deur te gee.